Այս գնահատականը մենք կարող ենք ընդունել ի գիտություն, առավել ևս, որ ինքներս էլ Հայաստանը չենք համարում կատարելություն: Բայց սրա հետ մեկտեղ պիտի նկատենք մի օրինաչափ մոտեցում, ինչն արդեն Freedom House-ի համար սեփական ձեռագիր է դարձել: Ընդհանուր հայացք նետելով պիտի նկատենք, որ այդ զեկույցի համաձայն լիովին ազատ երկիր Եվրասիայում չկա: Իսկ Սիրիայում, Հարավային Սուդանում, Էրիտրեայում, Հյուսիսային Կորեայում, Թուրքիայում, Ռուսաստանում, Ադրբերջանում ընդհանրապես դժոխային պայմաններ են: Եվ ինչպես սրանց, այնպես էլ Հայաստանի համար Freedom House-ը դիմում է Ամերիկայի և Եվրոպայի զարգացած ժողովրդավար երկրներին՝ կոչ անելով ակտիվորեն զբաղվել ժողովրդավարության տարածմամբ և մարդու իրավունքների պաշտպանությամբ ոչ միայն սեփական երկրներում, այլև՝ աշխարհով մեկ: Այլ կերպ ասած` ամերիկացիներն ու ժողովրդավար եվրոպացիները պարտավոր են գալ, խառնվել Հայաստանի ներքին գործերին, որ մենք դառնանք իրենց պատկերացումների չափ ազատ: